Siniviiva siirtyi - Lahdessa kotijoukkueella yllättävä etu

Esa Rauhanlaakso

Pelicansin A-nuorten päävalmentaja Tommi Niemelä ja liigamaalivahti Jere Myllyniemi kommentoivat ESS:lle tälle kaudelle voimaan tulleita sääntömuutoksia. Alkukauden harjoitusotteluissa näytti siltä, että siniviivojen siirto keskustaa kohti lisäisi ylivoimamaalien määrää dramaattisesti.

- Harjoituspeleissä opetellaan vielä mitä kentällä pitäisi tehdä. Pitkän liigan aikana opitaan ja tiedetään miten vastustajia vastaan pitäisi pelata. Puolustuspeli tarkentuu ja vaatimus pysynee, että joukkue ei saa päästää yli kahta maalia ottelussa, sanoo Myllyniemi.

Hän on siis sen kannalla, että sääntömuutoksista huolimatta pelin evoluutio huolehtii niin, että jääkiekkoilun maalimäärät pysyvät ennallaan.

- Oletusarvoisesti ylivoimalla tehdään enemmän maaleja kuin aiemmin, mutta emmehän me lopulta tiedä miten peli muuttuu. Tasaviisikoinkin syntyy varmasti pitkiä pyörityksiä enemmän kuin aiemmin. Alivoimalla puolustavan joukkueen kannalta ensimmäinen isku on kaikkein tärkein, Niemelä sanoo.

Puolustavan joukkueen on siis päästävä kiekolliseen kiinni ennen kuin ylivoimapeli saadaan pyörimään.

Lahdessa tilanne ei muutu yhtä dramaattisesti, sillä Isku Areenassa viiva on 70 senttimetriä lähempänä päätyä kuin muualla.

- Lahdessa vastustajalle voi tulla kiireen tunne, muistuttaa Niemelä kotiedusta.

Lue lisää torstain Etelä-Suomen Sanomista.